વરસાદે શનિવારે દક્ષિણ ગુજરાતમાં સપાટો બોલાવ્યો હતો. સોનગઢ અને વઘઈ સહિત ડાંગના જંગલોમાં દેમાર વરસાદને લીધે નદી છલકાઈ ગઈ હતી. રવિવારે ઉમરગામમાં નવ ઇંચ વરસાદને લીધે જળબંબોળ જેવી સ્થિતિ બની હતી. લોકોના ઘરોમાં પાણી ભરાય ગયા હતાં. શનિ અને રવિવારના દિવસે ભારે વરસાદને પગલે ડાંગના જંગલોમાંથી નીકળતી પૂર્ણા, અંબિકા અને મિંઢોળા જેવી નદીઓ ભયજનક લેવલે વહેવા માંડી હતી. દમણગંગા નદીમાં પણ વરસાદના પાણીની આવક વધતાં મધુબન ડેમના દરવાજા ખોલી દેવાયા હતાં. ભારે વરસાદને લીધે ઉકાઈ ડેમમાં પણ પાણીની આવક નોંધાવા માંડી હતી. જોકે, સોમવારે દક્ષિણ ગુજરાતમાં વરસાદે થોડી રાહત આપી હતી. માત્ર વલસાડ જિલ્લામાં અને તેમાં પણ માત્ર ઉમરગામમાં ભારે વરસાદ થયો હતો.